Na osnovu članova 58. stav 1. tačka 7. Poslovnika Narodne skupštine Republike Srpske („Službeni glasnik Republike Srpske“, broj 66/20), člana 46. stav (2) Zakona o Radio-televiziji Republike Srpske („Službeni glasnik Republike Srpske“, broj 49/06, 73/08, 42/10, 89/13 i 44/16), člana 8. Zakona o ministarskim, vladinim i drugim imenovanjima („Službeni glasnik Republike Srpske“, broj 41/03) i Odluke Komisije za izbor i imenovanje Narodne skupštine Republike Srpske, broj:02/4.01-1-011-1782/20 od 21. decembra 2020. godine, Komisija za izbor i imenovanje Narodne skupštine Republike Srpske raspisuje

**J A V N I K O N K U R S**

**za izbor jednog člana Upravnog odbora Radio-televizije Republike Srpske iz reda ostalih naroda**

**I - Raspisuje se Javni konkurs za izbor jednog člana Upravnog odbora Radio-televizije Republike Srpske iz reda ostalih naroda**

 Upravni odbor ima četiri (4) člana i to po jednog iz reda svakog od konstitutivnih naroda Bosne i Hercegovine i iz reda ostalih.

**II – OPIS POSLOVA**

Upravni odbor:

* donosi programsku politiku radija i televizije,
* donosi statut RTRS i druge akte preduzeća,
* odlučuje o raspolaganju imovinom u skladu sa zakonom i statutom,
* odlučuje o ulaganjima za razvoj RTRS u skladu sa zakonom i statutom,
* usvaja finansijski plan i usvaja godišnje finansijske izvještaje i periodične obračune,odobrava godišnji budžet,
* predstavlja javnosti i Narodnoj skupštini Republike Srpske godišnje planove programa i finansija i izvještaje o realizaciji tih planova,
* imenuje i razrješava generalnog direktora i zaključuje ugovor o radu sa generalnim direktorom,
* odlučuje o logu radija i televizije,
* daje saglasnost na imenovanje nosilaca najviših funkcija,
* odgovara za povećanje pokrivenosti prostora Republike Srpske signalom RTRS,
* prati i kontroliše zakonitost i uspješnost rada RTRS,
* stara se o obezbjeđenju uslova iz dozvole,
* usvaja programske planove za radio i televiziju i
* obavlja druge poslove utvrđene zakonom i statutom.

**III – MANDAT**

 Mandat članova Upravnog odbora je četiri (4) godine i ne može se obnoviti.

**IV - STATUS**

 Aktom o imenovanju članovi Upravnog odbora ne zasnivaju radni odnos.

 Članovi Upravnog odbora imaju obavezu najmanje pet (5) dana u mjesecu raditi u Upravnom odboru. Statutom RTRS bliže se određuje način i obim rada. Za svoj rad članovi Upravnog odbora imaju pravo na naknadu u iznosu od tri (3) minimalne plate u Republici Srpskoj.

**V - OPŠTI USLOVI ZA KANDIDATE:**

1. da su državljani Bosne i Hercegovine, odnosno državljani Republike Srpske sa prebivalištem u Republici Srpskoj,
2. da su stariji od 18 godina,
3. da imaju opštu zdravstvenu sposobnost,
4. da nisu otpušteni iz državne službe, na bilo kojem nivou vlasti u BiH (bilo na nivou države ili entiteta) kao rezultat disciplinske mjere, u periodu od tri godine prije objavljivljivanja Konkursa,
5. da nisu osuđivani za krivično djelo na bezuslovnu kaznu zatvora od najmanje šest mjeseci ili za krivično djelo koje ih čini nepodobnim za obavljanje dužnosti, odnosno da se protiv njih ne vodi krivični postupak,
6. da ne služe kaznu izrečenu od strane Međunarodnog suda za bivšu Jugoslaviju i da nisu pod optužnicom tog Suda, a da se nisu povinovali nalogu da se pojave pred Sudom.

**VI - POSEBNI USLOVI I KRITERIJUMI ZA KANDIDATE:**

* visoka stručna sprema,
* stručno znanje iz djelatnosti za koju se vrši imenovanje,
* radno iskustvo od najmanje pet godina,
* poznavanje sadržaja i načina rada organa upravljanja.

**VII – SUKOB INTERESA**

 Kandidati ne mogu obavljati dužnost, aktivnost ili biti na položaju koji dovodi do sukoba interesa, kako je to propisano odredbama Zakona o sprečavanju sukoba interesa u organima vlasti Republike Srpske („Službeni glasnik Republike Srpske“, broj 73/08 i 52/14) i Zakona o ministarskim, vladinim i drugim imenovanjima Republike Srpske („Službeni glasnik Republike Srpske“, broj 41/03).

 Za članove Upravnog odbora ne mogu biti imenovani:

1. nosioci funkcija u zakonodavnoj, izvršnoj i sudskoj vlasti, na bilo kom nivou vlasti,
2. članovi organa političkih stranaka na bilo kom nivou organizovanja,
3. zaposleni u RTRS, Radio-televiziji Federacije BiH, Radio-televiziji BiH i Korporaciji i
4. zaposleni u drugim firmama koje obavljaju djelatnost radijskog ili televizijskog emitovanja, uključujući i agencije koje prikupljaju RTV taksu, članovi njihovih uprava ili nadzornih odbora ili lica koja obavljaju poslove zbog kojih bi moglo doći do sukoba interesa.

**VIII - POTREBNA DOKUMENTA**

 Uz prijavu na Konkurs, sa adresom prebivališta i brojem telefona kandidati su dužni dostaviti dokaze o ispunjavanju opštih i posebnih uslova:

* biografiju o kretanju u službi,
* uvjerenje o državljanstvu, ne starije od šest mjeseci,
* izvod iz matične knjige rođenih, ne starije od šest mjeseci,
* uvjerenje o opštoj zdravstvenoj sposobnosti, ne starije od šest mjeseci,
* ovjerenu kopiju diplome, o završenoj školskoj spremi (priznate diplome ukoliko su stečene izvan teritorije Republike Srpske i Bosne i Hercegovine u skladu sa Zakonom o visokom obrazovanju („Službeni glasnik Republike Srpske“, broj 73/10, 104/11, 84/12, 108/13, 44/15 i 90/16)
* ovjerenu kopiju lične karte,
* uvjerenje da nisu osuđivani za krivično djelo, odnosno da se protiv njih ne vodi krivični postupak, ne starije od šest mjeseci,
* potpisanu i od nadležnog organa ovjerenu izjavu o ispunjavanju uslova iz tačke V stav 1. podtačke 4. i 6. i tačke VII ovog Konkursa,
* potvrdu o radnom iskustvu.

 Sa svim kandidatima koji uđu u uži izbor Komisija za izbor i imenovanje obaviće intervju, o čemu će kandidati biti blagovremeno obavješteni.

 Imajući uvidu ovlašćenja ombudsmana koja proističu iz člana 16. Zakona o ministarskim, vladinim i drugim imenovanjima Republike Srpske, vezano za prigovore na konačna imenovanja, postoji potreba stalnog uvida u podnesena dokumenta, te se iz tog razloga dokumenta priložena uz prijave na Konkurs neće vraćati kandidatima.

**IX – ROK ZA PODNOŠENJE PRIJAVA**

 Rok za podnošenje prijava je 15 dana od dana objavljivanja Javnog konkursa.

 Neblagovremene i nepotpune prijave neće se uzeti u razmatranje.

 Prijave sa potrebnom dokumentacijom dostavljaju se lično(pisarnica) ili preporučeno putem pošte, na adresu:

Narodna skupština Republike Srpske

* Komisija za izbor i imenovanje, sa naznakom „Prijava na konkurs - ne otvarati“,

Trg jasenovačkih žrtava broj 1

78 000 Banja Luka

**X – OBJAVLJIVANJE**

 Javni konkurs biće objavljen u dnevnom listu „Glas Srpske“ i „Službenom glasniku Republike Srpske“ kao i na veb stranici Narodne skupštine Republike Srpske [www.narodnaskupstinars.net](http://www.narodnaskupstinars.net).

 U slučaju da Konkurs ne bude objavljen istovremeno, rok za podnošenje prijava računaće se od dana poslednjeg objavljivanja.

Broj: 02/4.01-1-011-1782-1/20 **PREDSJEDNIK KOMISIJE**

Datum: 21. decembar 2020. godine **Radovan Vuković,s.r.**